དེ་ནས་དྲང་སྲོང་རིག་པའི་ཡེ་ཤེས་ལ།།དྲང་སྲོང་ཡིད་ལས་སྐྱེས་ཀྱིས་འདི་སྐད་ཞུས།།ཚ་བ་སྟོངས་པའི་རྒྱུ་རྐྱེན་ངོ་བོ་གང་།།སྟོངས་པའི་མིང་དུ་ཅི་ཕྱིར་བཏགས་པ་ལགས།།དབྱེ་བ་རྟགས་དང་བཅོས་ཐབས་བཤད་དུ་གསོལ།།དེ་སྐད་ཞུས་པའི་དོན་ལ་ལན་གསུངས་པ།།སྟོང་པའི་ཚ་བའི་རྒྱུ་ནི་རླུང་ཡིན་ཏེ།།སྐྱེད་བྱེད་རྐྱེན་གསུམ་རང་བཞིན་སྟོངས་པ་དང་།།རྐྱེན་གྱིས་སྟོངས་དང་གནས་ཀྱིས་སྟོངས་པའོ།།རང་བཞིན་སྟོངས་པ་རླུང་རིམས་སྟོངས་འཁྲུགས་གཉིས།།ཡུལ་དུས་རང་བཞིན་ན་སོ་ནད་ཁམས་གནས།།རླུང་རྐྱེན་འདོམ་པས་རིམས་སམ་འཁྲུགས་འབྱུང་བས།།དང་པོ་རང་གནས་ཚ་བ་རླུང་འབུད་བཅས།།རྐྱེན་གྱིས་སྟོངས་པ་རླུང་ཤས་ཆེ་བ་ཡི།།ཚ་བ་བསིལ་ཐང་ཕྱེ་མ་རྩུབ་མོ་དང་།།གཏར་བཤལ་རྔུལ་དང་ཟས་སྐོམ་ཡེན་ལ་གཏད།།ཚད་གཉའ་ཆོགས་ནས་རླུང་སྐྱེས་ཚད་གཞུག་འབུད།།གནས་ཀྱིས་སྟོངས་པ་སྲོག་རྩར་རླུང་གནས་བབས།།གནས་ཀྱི་དབང་གིས་ཚ་བ་རླུང་གིས་འབུད།།རྐྱེན་དེས་རླུང་ཚད་འཐབ་པའི་ནད་དུ་འགྱུར།།རླུང་གིས་ཚ་བ་བུས་ཀྱིན་ཚད་རྟགས་འཕེལ།།རླུང་ཉིད་གྲང་བས་ཚད་རྟགས་འགལ་ཞེ་ན།།སྟོངས་པའི་ཚ་བ་མགར་གྱིས་སོ་མལ་འདྲ།།སྦུད་པ་གྲང་ཡང་མེ་ཡི་གྲོགས་སུ་འགྱུར།།འབུད་བྱེད་མ་བཅད་ཚ་བ་ཆེས་ཆེར་འཕེལ།།དེ་ཕྱིར་སྟོངས་པའི་ཚ་བ་ཞེས་སུ་བརྗོད།།དབྱེ་བ་སྤྱི་དང་བྱེ་བྲག་རྣམ་པ་གཉིས།།སྤྱི་ལ་ཚ་བ་སྟོངས་དང་རྩ་སྟོངས་དང་།།རླུང་སྟོངས་ཞེས་བྱ་རྣམ་པ་གསུམ་དུ་བཤད།།བྱེ་བྲག་རིམས་སྟོངས་ཁྲག་སྟོངས་མཁྲིས་པ་སྟོངས།།བད་ཀན་ཆུ་སེར་གློ་སྙིང་སྟོངས་པ་དྲུག།དེ་རྟགས་དང་པོ་ཚ་བ་སྟོངས་པ་ནི།།གཉའ་ཆོགས་ཚད་གཞུག་རླུང་གིས་འབུད་པ་སྟེ།།ཆུ་མདོག་དམར་ཞིང་དངས་ལ་ལྦུ་བ་ཆེ།།རྩ་རྒྱུད་སྟོང་ལ་རྩ་སྟོད་རྒྱུག་པ་དང་།།དབུགས་ཐུང་རྔམ་པ་རྒོད་ལ་ཕྱི་ཚད་ཆེ།།མིག་སྤྲིན་དམར་ཞིང་ལྕེ་ནི་དམར་སྐམ་རྩུབ།།གཟེར་འཕོ་སྐམ་སྐོམདད་ཆེ་ལ་མིག་རྩ་གྲུང་།།སྣ་བུག་ཧར་ལ་གཉིད་ཆུང་སྐབས་སུ་དངང་།།བ་སྤུ་ལོངས་ལངསནས་རླུང་གསང་མནན་ན་ན།།སྐབས་སུ་གཏམ་ལ་ཅོ་འཁྲུལ་བག་རེ་འོང་།།འདི་ནི་ལྟར་སྣང་རླུང་གི་ཚ་བ་སྟེ།།བསིལ་གཏར་དེད་ན་གཤིན་རྗེའི་ལག་ཏུ་གཏོད།།རྟགས་ལ་ཐེ་ཚོམ་གསུར་བྱུག་རུས་ཐང་སད།།ལྕེ་རློན་རྔམ་པ་བདེ་ལ་སྐོམ་དད་ཆུང་།།གཉིད་ཆེ་དབང་པོ་གསལ་སོགས་ཚད་རྟགས་ནུབ།།མཁས་པས་དེ་ལ་སོམ་ཉི་མི་བྱའོ།།སྲོག་རྩར་ཚ་བ་བབས་པའི་རྩ་སྟོངས་རྟགས།།རྩ་ཆུ་གོང་འདྲ་མིག་དམར་གནམ་དུ་བལྟ།།ཕུས་འདེབས་ཤེས་པ་འཁྲུལ་ལ་གོས་རྡུལ་སེལ།།གཉིད་མེད་ཤེས་པ་ཡང་ཞིང་འདྲོས་ཚུལ་སྟོན།།སྐབས་སུ་འདར་ལ་དྲུང་གི་མི་ལ་འཛིན།།སོ་འཐབ་སོ་འཆའ་སྣང་པ་ལོག་པར་མཐོང་།།སྙིང་སྲོག་གནས་སུ་རླུང་ཁྲག་འཐབ་པ་སྟེ།།རྟགས་རྣམས་ཚང་ན་མི་འཚོ་སྤང་བར་བཤད།།ཚད་གཞུག་རླུང་དུ་ལོག་པའི་རླུང་སྟོངས་རྟགས།།གཡལ་མང་རླུང་གསང་ན་ཞིང་སྟོང་སྐྱུགས་བྱེད།།གཉིད་མེད་ཤེས་པ་འཕྱོ་ལ་ཞེ་ས་མཁས།།རྙོང་འདོད་མིག་དཔང་མཐོ་ལ་སྐྲ་འདབ་འདར།།གཏིང་གི་དབང་པོ་མ་འཁྲུལ་ཆལ་ཆོལ་སྨྲ།།ལྕེ་སྟེང་དམར་རྩུབ་རྩ་ཆུའི་ཚ་བ་མེད།།ཧ་ཅང་ཐལ་ན་སྨྱོ་བར་འགྱུར་བ་ཡོད།།བྱེ་བྲག་རིམས་སྟོངས་རྐང་ལག་རེངས་ཤིང་ན།།ཁ་སླེ་གཉིད་མེད་སྐྲ་འདར་གདོང་དབལ་སྐྱ།།ཁྲག་སྟོངས་ཁ་སླ་གཉིད་ཆེ་དང་ག་འགག།མཁྲིས་སྟོངས་གཉིད་མེད་ཁ་སླ་མིག་ལྕེ་སེར།།བད་སྟོངས་རྔུལ་ཆེ་གཉིད་དུས་ཟ་ཟི་མང་།།ཆུ་སེར་སྟོངས་པ་མིག་གིས་ཟ་ཟི་མཐོང་།།གཉིད་དང་ཟུག་གཟེར་ཆུང་།།ལུས་རེངས་སོ་འཐམ་བླ་འཆོལ་བྱེད་པའོ།།སྟོངས་ཚད་བཅོས་པ་སྤྱི་དང་བྱེ་བྲག་གཉིས།།སྤྱི་ལ་བཅོས་པའི་ཚུལ་དང་གཉེན་པོ་གཉིས།།བཅོས་པའི་ཚུལ་ལ་རྣམ་པ་གསུམ་ཡིན་ཏེ།།ཚ་སྟོངས་ཁ་དྲག་དཔུང་པ་གཉའ་ཚུལ་བཅོས།།རྩ་སྟོངས་འཕྲང་ཁ་སོ་པས་བཅད་པའི་ཚུལ།།རླུང་སྟོངས་སྨྱོན་པ་མལ་འཇུག་ཚུལ་དུའོ།།གཉེན་པོ་སྨན་དཔྱད་ཟས་སྤྱོད་རྣམ་པ་བཞི།།ཚ་བ་སྟོངས་ལ་གཞུག་ཆུང་རུས་པ་ལྔ།།ཆང་བྲེ་ཕྱེད་དུ་སུམ་གཉིས་བསྡུས་ཁུ་རུ།།ག་བུར་ཅུ་གང་ཀ་ར་བཏབ་ལ་བཏང་།།སྨན་ཞུ་རྔུལ་འདོན་རྔུལ་རྗེས་རླུང་སྣ་གླན།།དེ་ནས་ཐོང་ཚེར་བལ་ཚི་རུས་ཁུར་བཙིར།།བིག་པན་ཤིང་ཀུན་བུར་སྦྱར་རླུང་དུས་བཏང་།།ཡང་ན་བིག་པན་ཐལ་བ་ཨ་ག་རུ།།ཛཱ་ཏི་རུ་རྟ་སྤོས་དཀར་བུ་རམ་སྦྱར།།དགོངས་དང་ཐོ་རངས་རུས་ཁུས་འཕུལ་ལ་བཏང་།།རླུང་དང་ཚད་པ་དུས་གཅིག་འཇོམས་པར་བྱེད།།ཙན་དན་བསིལ་གསུམ་ཨུཏྦལ་སླེ་ཏྲེས་དང་།།སེ་འབྲུ་པི་པི་ལིང་དང་བིག་པན་ཐལ།།བུར་དཀར་སྦྱར་བ་དགུང་གཉིས་རུས་ཁུས་དབུལ།།དཔྱད་དུ་དགོངས་ཀ་ཉི་མ་ནུབ་པ་དང་།།ཚིགས་པ་དྲུག་བདུན་ཨན་སྟོང་མེ་ཡིས་བསྲེག།གཟེར་སར་འབའ་ཆ་རུས་རྙིང་འོལ་སྐམ་མམ།།འཁར་གོང་སྲིན་ཅན་ཆང་བྲན་བསྲོས་པས་བདུག།ཁ་ཟས་ལུག་ཤ་ཉེའུ་ནང་ནུབ་དང་།།བ་ལང་རི་དགས་ཤ་གསར་ཉིན་དགུང་བཏང་།།སྐོམ་དུ་སླེ་ཏྲེས་བུར་རྙིང་བསྡུས་པའམ།།གསར་འཇམ་འོ་མ་བསྐོལ་གྲངས་བུར་དཀར་བཏབ།།མཁས་པའི་རིག་པས་དཔྱད་ཅིང་ཉམས་སྦྱར་བསྟེན།།སྤྱོད་ལམ་བསེར་བུ་ཁ་ཡེད་མི་སྙན་གཏམ།།དྲག་ཤུལ་ཅ་ཅོ་འདུ་འཛི་སྤངས་བྱས་ལ།།ཡིད་འོང་གྲོགས་བསྟེན་དྲོ་བའི་གནས་སུ་བསྡད།།བཅོས་ཀ་མི་ལེན་ཚ་བ་ཆེར་འཕེལ་ན།།ཟས་ཀྱིས་སྣ་བླང་བསིལ་གྱིས་ཚ་བ་བསད།།རྩ་སྟོངས་ཚ་བ་བསིལ་གཏར་མི་གསོད་པས།།དང་པོར་སྤྱི་གཙུག་དྲུག་པ་མཐེབ་སྙིང་བསྲོ།།ཨ་གར་ཛཱ་ཏི་སྤོས་དཀར་ཨུཏྦལབཞི་སྦྱོར་བུར་དཀར་རུས་ཁུས་དབུལ།།མ་ཐུབ་སྡུད་སྒོ་བདུན་པ་དཀར་ནག་མཚམས།།སྤྲ་བ་ལྔས་བསྲེག་འཕྲང་སྡོམ་འབྲོས་སྒོ་འགེགས།།ག་བུར་ཙན་དན་ཛཱ་ཏི་སྙིང་ཞོ་ཤ།ཅུ་གང་ནཱ་ག་གེ་སར་ཀ་ར་སྦྱར།།དགུང་གཉིས་བཏང་རྗེས་སྦང་སྐམ་རུས་རྙིང་བདུག།ཆང་བཙོས་ལུས་ཀུན་དྲིལ་ལ་རྔུལ་མང་གདོན།།དེ་རྗེས་གོང་བཞིན་རྩ་འཕྲང་བསྡམ་པ་གཅེས།།ཟས་དང་སྤྱོད་ལམ་གོང་མ་ཇི་བཞིན་ནོ།།རླུང་སྟོངས་ཚ་བ་རླུང་དུ་ལྡོག་འགྱུར་བས།།ཟས་སྐོམ་ཆང་འཇམ་བུར་དཀར་ལུག་ཤ་དང་།།འདོན་གྱི་སྦྱོར་བ་བྱས་ཏེ་ནང་ནུབ་བཏང་།།མ་ནོན་ལོ་ཤ་མར་རྙིང་ཤ་ཆེན་སྤྲུག།རླུང་གསང་བསྐུ་མཉེ་ཡོས་སམ་སྤའུས་བདུག།ཤིང་ཀུན་སྒ་དང་ཛཱ་ཏི་ཁ་རུ་ཚ།།བིག་པན་སླེ་ཏྲེས་བུ་རམ་རུས་ཁུས་དབུལ།།དྲུག་བདུན་དང་པོ་སྡུད་སྒོ་མེ་ཡིས་མནན།།མི་དང་མི་ལབ་མུན་ཁུང་བསྙལ་ལ་བཞག།བྱེ་བྲག་བཅོས་པ་རིམས་སྟོངས་གཏར་ག་སྤང་།།ལུག་ཤ་ཆང་འཇམ་བསྐུ་མཉེ་གཉིད་ཀྱིས་བཅོས།།བིག་པན་སླེ་ཏྲེས་ཀ་ར་རུས་ཁུས་དབུལ།།ཁྲག་སྟོངས་ཆང་དང་ཉིན་གཉིད་མེ་བཙའ་སྤང་།།བྱུག་པ་ཤ་གསར་འཇམ་ཐང་བཏང་བར་བྱ།།མཁྲིས་པ་སྟོངས་ན་ཤ་ཆང་མཆོག་ཏུ་གནོད།།བསྐུ་མཉེ་འཇམ་ཐང་བཏང་ཞིང་གཉིད་མི་བསྲུང་།།བད་ཀན་སྟོངས་ན་མར་དང་གཏར་ག་སྤང་།།ཆུ་སྐོལ་ཤ་གསར་བཏང་ཞིང་བསྐུ་མཉེ་བྱ།།འབྲས་བུ་གསུམ་གྱི་ཐང་བཏང་རྔུལ་མི་ཕྱི།།ཆུ་སེར་སྟོངས་ན་མར་ནག་སྤང་བར་བྱ།།ཤ་ཆང་རྙིང་པ་བཏང་ཞིང་གཉིད་མི་བསྲུང་།འབྲས་གསུམ་མར་སྦྱར་ལྔ་བདུན་མེ་ཡིས་བསྲོ།།གློ་སྙིང་སྟོངས་ན་བསིལ་ཐང་གཏར་ག་སྤང་།།རུས་ཐང་ཤ་གསར་བསྐུ་མཉེ་ཆང་འཇམ་བཏང་།།སྤྱི་ལ་བྱེ་བྲག་བཅོས་པའི་མདེ་ཁར་གདགས།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་སྟོངས་པའི་ཚ་བ་བཅོས་པའི་ལེའུ་སྟེ་བཅུ་བདུན་པའོ།།།།